Eigil Andersen (SF), 2010-04-15:
Samfundet har brug for at få slukket de ildebrande, der opstår.
Der står jo simpelt hen menneskeliv og store værdier på spil i form af bygninger, indbo, husdyr m.v., og det er klart for enhver, at slukning af ildebrande forudsætter, at brandmænd når hurtigt frem.
Mange steder har man så fuldtidsansatte brandmænd, men i de tyndt befolkede egne af landet, bl.a. i Nordjylland og Vestjylland, er det, som det også er fremgået af debatten, for dyrt, hvis alle brandmændene har fuldtidsjob og skal lønnes fuldtids som brandmænd.
Så er det her system med deltidsbrandmænd jo ganske udmærket.
Det er så brandfolk, der har et fuldtidsjob og bliver tilkaldt pr. telefon, i det øjeblik der opstår en ildebrand.
Glimrende system.
Ikke mindst i den her arbejdsløshedstid er der, som det også er fremgået af debatten, en del af de deltidsbrandmænd, som desværre bliver fyret fra deres fuldtidsjob, og de får så dagpenge og har kun deres bierhverv som deltidsbrandmand tilbage.
Betalingen som deltidsbrandmand skal efter gældende regler trækkes fra i dagpengene, og så får den pågældende supplerende dagpenge fra a-kassen.
Tidligere var det sådan, at man som arbejdsløs på dagpenge kunne være deltidsbrandmand i en ubegrænset periode.
Nu er det så sådan, at den borgerlige regering har dummet sig utroligt trods de advarsler, som vi er kommet med, ved at ændre dagpengereglerne sådan, at en arbejdsløs, der samtidig er deltidsbrandmand, nu har stærkt forringede muligheder for at få arbejdsløshedsdagpenge.
Den ledige person kan kun være deltidsbrandmand i 30 uger inden for 2 år, simpelt hen fordi regeringen – som det er nævnt – har forringet mulighederne for at få supplerende dagpenge.
Det valg er enkelt for den pågældende.
Man vil selvfølgelig vælge fuldtidsdagpenge og så sige farvel til bierhvervet som brandmand; ellers kan man ikke leve af den indtægt, som man får.
Det betyder så, at vi står i den her situation, at i en arbejdsløshedstid bliver der ekstra stor mangel på deltidsbrandmænd.
Det er skidt, fordi samfundet som nævnt har brug for at få slukket ildebrande i en fart ud fra enhver betragtning.
Så kunne man spørge sig selv: Jamen kan man ikke bare uddanne nogle nye deltidsbrandmænd?
Det forudsætter for det første, at der er nogle, der gerne vil være det, og det kniber det med, som ministeren også har erkendt, for – som ministeren siger – det kan være svært at få fri fra sit fuldtidsjob for at fare ud til en brand, når den lige pludselig er der klokken 14.02.
For det andet er det ikke helt enkelt at lære at være brandmand.
Det kræver utrolig mange øvelser, og man er tidligst uddannet efter 1 år og i virkeligheden kun fuldbefaren, når man har arbejdet med det i 2-3 år.
Det er i høj grad learning by doing.
Jeg mener at kunne huske, at det koster omkring 100.000 kr. at uddanne en deltidsbrandmand.
Regeringen burde derfor have lavet en undtagelse fra de forringede regler om supplerende dagpenge.
Det ville ud fra enhver betragtning have været den bedste løsning.
Desværre er regeringen så stejl, at det vil den ikke.
Så er det, vi behandler i dag, den næstbedste løsning, nemlig det, Socialdemokratiet foreslår, og som SF støtter, at deltidsbrandmænd fremover honoreres med et vederlag på det samme beløb i stedet for løn.
Vederlaget betyder så, at der ingen modregning skal ske i dagpengene, og så er man ikke omfattet af reglerne for supplerende dagpenge.
Man kan være deltidsbrandmand i hele dagpengeperioden på 4 år.
Så siger man: Jamen den, der er deltidsbrandmand, mister så sine lønmodtagerrettigheder.
Nu har den pågældende dem jo stadig væk i forhold til sit fuldtidsjob, men her bliver det så et valg imellem forskellige ulemper.
Jeg kan i hvert fald ikke forstå noget som helst af, at regeringen her ikke ønsker at optræde som et team.
Jeg er ikke klar over, om regeringen har hørt om begrebet teambuilding.
Det er i hvert fald meget brugt i vores samfund.
Det går altså ud på, at man arbejder sammen som et hold, uanset at man så har forskellige ministerier, som man har ansvaret for.
Så drejer det sig altså om at finde nogle løsninger.
Men jeg kan da godt se for øjeblikket i de her uger, at det jo virker, som om – som jeg var inde på tidligere – at både regeringssamarbejdet og samarbejdet med Dansk Folkeparti er ved at gå i opløsning.
Det er jo revyagtige forhold med evig splid og spektakel, hvor man kniber sig selv i armen og spørger sig selv: Er det virkeligheden, eller er det en revy, du oplever?
Man strides på livet løs mellem alle de pågældende tre partier.
Det, som vi når frem til her, er så, at man afviser løsninger på det problem, man selv har skabt.
Jamen du godeste, hvad vil man så selv foreslå for at løse det?
Jeg mener, at det her er en falliterklæring for regeringen.
Den er åbenbart fuldstændig handlingslammet, med hensyn til hvad der skal ske.